**GLOBSEC otvára svoju kanceláriu so zastúpením v Kyjeve**

**Bratislava, 17. október, 2022 *–* Organizácia GLOBSEC, jeden z najväčších think-thankov v strednej a východnej Európe, otvára svoje zastúpenie v ukrajinskom hlavnom meste Kyjev.**

„*Vítam otvorenie kancelárie GLOBSEC v Kyjeve*,“ vyhlásil Dmytro Kuleba, minister zahraničných vecí Ukrajiny. „*Predstavuje to životne dôležité gesto a prispieva k upevňovaniu demokracie, bezpečnosti, prosperity či udržateľnosti v Európe a na celom svete, čo nie je možné bez víťazstva Ukrajiny nad ruským agresorom*,“ povedal Kuleba.

Robert Vass, zakladateľ a prezident GLOBSEC-u, hovorí, že organizácia stála bok po boku s Kyjevom v jeho boji proti bezprecedentnej vojne Vladimíra Putina a ubezpečil, že GLOBSEC zostane na Ukrajine dlhodobo.

*„Táto vojna je rozhodujúcim momentom pre Európu, pretože o budúcnosti západu sa práve rozhoduje vo východnej Európe. Misia GLOBSEC-u nebola nikdy dôležitejšia ako teraz. Som preto rád, že GLOBSEC je prvým think-tankom, ktorý otvoril zastúpenie na Ukrajine od ruskej invázie 24. februára*.

*„Otvorením nášho zastúpenia v Kyjeve demonštrujeme solidaritu s ukrajinským ľudom a jej vládou. Naše aktivity budú smerovať najmä na pomoc Ukrajine v núdzi, s Kyjevom budeme prepájať ostatné demokratické organizácie či vlády,“* povedal Róbert Vass.

GLOBSEC svoje aktivity na Ukrajine rozširuje už dlhodobo. Otvorenie kancelárie v Kyjeve prichádza po spustení programu *GLOBSEC pre Ukrajinu a východnú Európu*, zameraného na poskytovanie analýz a praktických odporúčaní týkajúcich sa rekonštrukcie Ukrajiny a jej európskej budúcnosti.

GLOBSEC od 24. februára vybudoval na Ukrajine v rámci tohto programu silný tím ukrajinských expertov, medzi ktorých patrí napríklad: Pavlo Sheremeta, Yaroslav Zhalilo, Andrii Chubyk, Hennadiy Maksak, Iryna Kosse, Iuliia Osmolovska, Roman Vlasenko, Vasyk Povoroznyk, či Zoriana Mishchuk.

**O GLOBSECu:**

[GLOBSEC](http://www.globsec.org) je medzinárodný think-tank so sídlom v nimi Bratislave, ktorý sa zaviazal zvyšovať bezpečnosť, prosperitu a udržateľnosť v Európe a na celom svete. Je to nezávislá, nestranícka, mimovládna organizácia, ktorej poslaním je ovplyvňovať budúcnosť vytváraním nových nápadov a riešení pre lepší a bezpečnejší svet. K tomuto cieľu prispieva každoročné GLOBSEC Bratislava Forum, jedna z popredných svetových bezpečnostných konferencií na svete. GLOBSEC tiež organizuje každoročný GLOBSEC Tatra Summit, konferenciu, ktorá poskytuje odborníkom príležitosť na diskusie o budúcnosti Európy.